Document ID: 32006L0090

KOMISJONI DIREKTIIV 2006/90/EÜ,
3. november 2006,
millega seitsmendat korda kohandatakse tehnika arenguga nõukogu direktiivi 96/49/EÜ ohtlike kaupade raudteevedu käsitlevate liikmesriikide õigusaktide ühtlustamise kohta
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 23. juuli 1996. aasta direktiivi 96/49/EÜ ohtlike kaupade raudteevedu käsitlevate liikmesriikide õigusaktide ühtlustamise kohta, (1) eriti selle artiklit 8,
ning arvestades järgmist:
(1)
Direktiivi 96/49/EÜ lisa viitab alates 1. jaanuarist 2005 kohaldatavatele ohtlike kaupade rahvusvaheliste raudteevedude eeskirjadele (RID).
(2)
RIDi ajakohastatakse iga kahe aasta järel. Sellest tulenevalt kohaldatakse järgmist muudatustega versiooni alates 1. jaanuarist 2007 ning selle üleminekuperiood kestab 30. juunini 2007.
(3)
Seepärast tuleb direktiivi 96/49/EÜ lisa muuta.
(4)
Käesoleva direktiiviga ette nähtud meetmed on kooskõlas direktiivi 96/49/EÜ artiklis 9 ette nähtud ohtlike kaupade veo komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 96/49/EÜ lisa asendatakse järgmisega.
“LISA
Ohtlike kaupade rahvusvaheliste raudteevedude eeskirju (RID) käsitleva määruse lisa - rahvusvaheliste raudteevedude konventsiooni (COTIF) C liidet kohaldatakse alates 1. jaanuarist 2007.
RIDi 2007. aasta versiooni muudatuste tekst avaldatakse niipea, kui see on kättesaadav kõikides ühenduse ametlikes keeltes.”
Artikkel 2
1. Liikmesriigid jõustavad käesoleva direktiivi järgimiseks vajalikud õigus- ja haldusnormid hiljemalt 1. juuliks 2007. Nad edastavad kõnealuste normide teksti ning kõnealuste normide ja käesoleva direktiivi vahelise vastavustabeli viivitamata komisjonile.
Kui liikmesriigid need normid vastu võtavad, lisavad nad nendesse või nende normide ametliku avaldamise korral nende juurde viite käesolevale direktiivile. Viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastu võetud põhiliste siseriiklike õigusnormide teksti.
Artikkel 3
Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
Artikkel 4
Käesolev direktiiv on adresseeritud liikmesriikidele.
Brüssel, 3. november 2006

Labels: 8
15